《送张寺丞》
宋代·章甫

知己不易得，相知贵知心。
我行遍四方，公独知我深。
公如千丈松，凛凛有直气。
我如松下草，亦有傲霜意。
公分刺史符，朅来淮上州。
而我倦游者，振衣从公游。
花月醉管弦，江山随杖履。
激水湔穷愁，逢人赏佳句。
政成公入觐，酒尽客语离。
叠鼓催发船，不顾邦人悲。
邦人勿深悲，宣室定前席。
公必念尔民，还陈治安策。
吾君自神圣，事君公不欺。
祝公但加餐，慰此邦人思。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。